Gawe van Onderskeiding - Suider Kruis
Home » Gawe van Onderskeiding
Posted on 22 Julie 2021 22 Julie 2021 by Pastoor Nico Visagie
Ek wil vandag so 'n bietjie met julle gesels oor die Gawe van Onderskeiding soos dit opgeteken is in 1 Korintiërs 12.
In Korintiërs 12 beskryf Paulus die verskillende Gawes van die Gees. Die Gawes van die Gees is die liefdes geskenke wat ons deur die Gees van Jesus af ontvang. Die gawes wat jy ontvang gaan groot en deels afhang van die werk wat jy vir Jesus gaan doen hier op aarde. Kom ons wees eerlik: Jesus gaan nie vir jou 'n tang gee as Hy wil hê dat jy 'n spyker moet gaan inkap nie!
Die Gawes wat jy gaan ontvang gaan ook afhang van hoe jy die Gees gaan toe laat om te werk deur jou. Julle moet verstaan dat die Gees van God in ware Heer is en dat Hy NOOIT enige iets sal doen wat jou ongemaklik sal laat voel nie.
Julle moet ook onthou dat anders as die Vrugte van die Gees, die Gawes van die Gees nie saam met ons Hemel toe gaan nie. Dis omdat jy die Gawes van die Gees nie in die Hemel gaan nodig hê nie. Om te kan profeteer gaan geen doel hê in die Hemel nie en so ook nie om siekes te kan gesond maak nie.
Die Gawe van Onderskeiding word in 1 Korintiërs 12:10 genoem en dis 'n gawe wat elkeen van ons behoort te hê; weereens afhangende van hoe die Gees deur jou werk.
So lees ek op ons Suiderkruis Groepie op Telegram iemand se ondervinding in 'n kerk waar die diens gestop is nadat 'n egpaar met 'n klein seuntjie ingekom het. Daar is van die kansel af vir die egpaar gesê dat hulle seuntjie eendag selfmoord gaan pleeg! Hierdie persoon het gesê dat hy geweet het dat hierdie nie 'n woord van die HERE af was nie en dat dit ook sy laaste besoek aan daardie kerk was! Hierdie persoon het onderskei dat daar 'n waarsêers gees in die kerk was. Dit is die Gawe van Onderskeiding daardie!
Die Gees van die HERE rus jou toe wat jy nodig het in daardie oomblik sodat jy kan onderskei en die slaggat wat satan vir jou stel kan vermy. Is Jesus nie wonderlik nie? Ek is gaande daaroor as Jesus met sulke verassings kom en dit uit 'n rigting uit wat jy glad nie verwag nie!
As jy 'n woord gegee word om te spreek en jy spreek dit, sal jy agterkom dat jy met outoriteit praat en dat niemand met jou daaroor stry nie. Ek was al daar ook en ek het baie groot geskrik toe dit gebeur het. Ek was die jongste in die vertrek en daar was mense wat baie ouer was as ek, tog het almal geluister en niemand het enige iets verder gesê nie! Ek is seker daarvan dat baie van julle soortgelyke stories sal kan vertel as ek sou vra!
Oor die jare het baie mense my al gevra waarom die boodskap wat ek bring so anders is as wat hulle in hulle kerke hoor. Ek kan daardie vraag nie antwoord nie, want ek weet nie wat leraars deesdae in hulle kerk oor praat nie. Ek skryf soos die Gees my lei en as jy wonder daaroor, vra gerus die Gees of die boodskap wat jy lees van God is of nie. Jy sal daardie oortuiging kry en ek waarborg dit vandag vir jou!
Vertrou die leiding van die Gees, want die Gees sal jou NOOIT verkeerd lei nie en dit is 'n belofte!